Ulrik Kragh (V), 2003-11-20:
Nu er Venstre jo kun fire gange så stort som SF i Horsens
, så det er interessant nok. Nå, til dagsordenen.
Folketinget debatterede Christiania den 9. april 2002, og ved den anledning fandt Folketinget bred enighed om en vedtagelse, der gav Christiania en chance for at gribe i egen barm.
Det brede flertal fastslog, at hvis Christiania skulle bevare sin særstilling i det danske samfund, var det nødvendigt, at Christiania stoppede de aktiviteter, der påvirkede det omkringliggende samfund negativt.
Der blev stillet fire hovedkrav til christianitterne, såfremt de ønskede at fastholde deres særlov.
For det første skulle Christiania stoppe den åbenlyse handel fra Pusher
Street
For det andet skulle Christiania arbejde aktivt for, at politiet kunne få almindelige arbejdsvilkår, således at det ikke var nødvendigt at stille med 30 politifolk ved hver politiaktion.
For det tredje skulle Christiania løse sine parkeringsproblemer på Christiania i stedet for at belaste Christianshavn med biler fra den såkaldte bilfri by.
Og for det fjerde skulle Christiania rydde fysisk op i bygningsmassen, således at lokalplanens intentioner for delområdet til beboelse og delområder til rekreative områder og arealer blev overholdt. Det blev klart tilkendegivet fra et flertal i folketinget, at såfremt Christiania ikke formåede at vise store fremskridt på de fire områder i løbet af 1 år, så ville christianitterne diskvalificere sig selv til det særlige lovgivningsgrundlag, der findes for Christiania.
I foråret 2003 måtte vi konstatere, at Christiania stadig var et område med massiv hashhandel.
Politirapporterne viste konfiskation af flere hundrede kilo hash, tusindvis af joints, hundredetusindvis af kroner og diverse skarpladte våben.
Dette kan så yderligere dokumenteres med det, forsvarsministeren nævnte i sin redegørelse.
Politiet kunne stadig væk ikke passe sit arbejde uden at skulle stille med over 30 mand.
Parkeringsforholdene var ikke løst.
Det eneste, der faktisk var sket forbedringer på, var oprydning i bygningsmasse, om end det foregår i et noget trægt tempo.
Regeringen fremlagde derefter i maj måned 2003 en redegørelse om problemerne på Christiania.
Efter denne redegørelse var konklusionen fra Venstre klokkeklar: Christiania havde diskvalificeret sig selv til det særlige lovgivningsgrundlag. Påvirkningerne på det omkringliggende samfund er uacceptable, og samfundet er nødt til at gribe ind, således vi kan få kriminaliteten stoppet. Løsningen skulle findes med omtanke og ikke med bulldozer.
Derfor skulle der laves en helhedsplan, som ikke blot bekæmpede kriminaliteten, men som også skabte rammer, der kunne løfte Christiania ud af den negative spiral, der skaber nye kriminelle.
Med dette som baggrund nedsatte regeringen Christianiaudvalget, hvis opgave er at udarbejde en helheds- og handlingsplan, der beskriver, hvordan regeringen i samarbejde med Københavns Kommune og beboerne på Christiania kan ændre Christiania fra en bydel hærget af misbrugsproblemer, kriminalitet og manglende respekt for politiet til en åben, grøn og aktiv bydel med bedre fysiske rammer, herunder blandet beboelse, let erhverv og aktivt kulturliv.
Altså et nyt Christiania uden hash og uden behov for særlig opmærksomhed fra politiet.
Samtidig med Christianiaudvalgets etablering iværksatte regeringen en øget politiindsats for at dæmpe problemerne, indtil helhedsplanen kommer på plads.
SF forsøger med dagens forespørgsel at prikke lidt til regeringens frisind.
Der spørges til, hvordan ønsket om normalisering hænger sammen med de liberale ord om menneskers frihed og ret til forskellighed.
Til det er der kun at svare: Venstre har intet imod de positive elementer, der er skabt af christianitterne på Christiania.
Det sociale netværk, det aktive kultur- og foreningsliv, de spændende restauranter og cafeer og de små virksomheder, der er unikke for landsbyen på Christianshavn, er alt sammen positive ting, som jeg håber at vi kan løfte med over i det nye Christiania.
Ligeledes er det med ca. halvdelen af christianitterne, som står uden for de kriminelle aktiviteter med hashhandel, som passer hver sit og lever op til Christianialoven fra 1989, inklusive lokalplan og rammeplan.
Dem har Venstre intet at udsætte på, og hvis de ønsker at deltage aktivt i udformningen af det ny Christiania, skal de være velkomne.
Christianitterne er også velkomne til at etablere deres eget økonomiske kollektiv som det eksisterende med christianitternes fælleskasse.
Det skal bare ikke være for hashpenge.
Og christianitterne må finde sig i, at der efter gennemførelsen af en normalisering også skal betales husleje til ejerne af det ny Christiania.
Der er frihed til forskellighed, men vi skal blande os, når det påvirker samfundet negativt, og når det går ud over loven.
Derfor skal vi fra Venstres side takke de to ministre for deres redegørelse, og jeg vil gerne på vegne af Venstre, Konservative og Dansk Folkeparti fremsætte følgende:
Forslag til vedtagelse »Folketinget tager regeringens redegørelse om arbejdet i relation til normalisering af Christianiaområdet til efterretning og opfordrer regeringen til at fastholde den forøgede politiindsats frem mod en egentlig rydning af Pusher Street og en normalisering af det politimæssige arbejde på Christiania.
Idet Folketinget konstaterer, at regeringen agter at fremsætte forslag til ændring af Christianialoven i Folketingets forårssamling 2004, skal Folketinget opfordre regeringen til, som anført i det nedsatte Christianiaudvalgs kommissorium, at fremlægge en helheds- og handlingsplan for Christianiaområdet.
Denne skal danne grundlag dels for Folketingets behandling af lovforslaget, dels for den fremtidige planlægning med inddragelse af Københavns Kommune.«